Ожалошћена породица/28
ПОЈАВА XIV

АГАТОН, СИМКА, затим САРКА

АГАТОН (долази из своје собе, за њим Симка): Треба их све сабрати. 
СИМКА: Па да зађемо по собама. 
АГАТОН: Чек' да зовемо Сарку, нека их она сазове. (Куца на Саркина врата.) 
САРКА (долази): Је л' ме зовеш, пријатељ-Агатоне? 
АГАТОН: Не зовем те, него, рекох, имам важне ствари да саопштим фамилији, па не знам како да их сазовем на збор. 
САРКА: Па нећеш ваљда да их ја сазовем? Нисам ја твој општински биров. 
АГАТОН: Не можеш ни ти, дабоме; него кад би нешто навили будилник, па би се они сабрали. 
САРКА: Не би се то тако чуло, боље би можда било кад би ти, Агатоне, ударао у служавник. То би се чуло те још како. 
АГАТОН: Па јест, то би се чуло, али незгодно је. 
САРКА: Е, па, ако ти је то незгодно, био си власт па си грлат; кад си се драо, цео те је срез чуо, е па запни и сад. 
АГАТОН: Право кажеш! (Метне шаке на уста и раздере се.) Ој народе! Проко, о, Проко, Трифуне, Танасије, Мићо! Ој! ој! (Јављају се један по један из својих соба и прибирају се.) 

Ожалошћена породица